Mõlemat liiki assigneeringute erinevate summade põhjus on liigendatud assigneeringute kasutamine teatavate komisjoni poolt otseselt rakendatavate meetmete puhul. Need on peamiselt seotud põllumajandustoodete müügiedendusmeetmetega ning poliitilise strateegia ja kooskõlastusmeetmetega.

2020. aasta eelarve koostamise ajal hindas komisjon sihtotstarbelise tulu kogusummaks 1 071 miljonit eurot, mis koosneb järgmisest:

·2020. eelarveaasta jooksul eeldatavasti laekuv sihtotstarbeline tulu, mille suuruseks hinnati 719 miljonit eurot (592 miljonit eurot vastavuse kontrolliga seotud korrigeerimistest ja 127 miljonit eurot eeskirjade eiramisest);

·2019. eelarveaastast ülekantav sihtotstarbeline tulu, mille suuruseks hinnati 352 miljonit eurot.

Komisjon eraldas kõnealuse 1 071 miljoni euro suuruse prognoositud tulu järgmiste kavade jaoks:

·150 miljonit eurot puu- ja köögiviljasektori tootjaorganisatsioonide rakendusfondidele ning

·921 miljonit eurot põhitoetuskavale.

Nende kavade jaoks heakskiidetud assigneeringute ja sihtotstarbelise tulu summa on vastavalt

·849 miljonit eurot puu- ja köögiviljasektori tootjaorganisatsioonide rakendusfondidele ning

·17 038 miljonit eurot põhitoetuskavale.

Lisas, milles kajastatakse 2020. aasta eelarve esialgset täitmist, ei ole puu- ja köögiviljasektori ning tootmiskohustusega sidumata otsetoetuste eelarveassigneeringute real eelnimetatud sihtotstarbelist tulu arvesse võetud. Tegemist on kõnealuste eelarveartiklitega seotud heakskiidetud assigneeringutega, mis on vastavalt 700,5 miljonit eurot ja 34 574 miljonit eurot.

Pärast neile eelarveartiklitele eraldatud sihtotstarbelise tulu lisamist suureneb 2020. aasta eelarves ettenähtud assigneeringute kogusumma puu- ja köögivilja puhul 850,5 miljoni euroni ja tootmiskohustusega sidumata otsetoetuste puhul 35 495 miljoni euroni.

3.Märkused EAGFi 2020. aasta eelarve esialgse täitmise kohta

Käesoleva aruande lisas on esitatud eelarve esialgne täitmine ajavahemikul 16. oktoobrist 2019 kuni 31. augustini 2020. Võrdlus on tehtud määruse (EL) nr 1306/2013 artikli 28 kohaselt loodud varajase hoiatamise süsteemi kulude profiiliga.

3.1.Turumeetmed

Põllumajandusturgude toimimisse sekkumisteks kavandatud assigneeringuid kasutati kokkuvõttes 110 miljonit eurot vähem kui eeldatud, lähtudes kasutamisprofiilist.

Eelarveartikli 05 02 08 „Puu- ja köögivili“ puhul on eelarve täitmine, eelkõige tootjaorganisatsioonide rakendusfondide puhul, peaaegu 110 miljonit eurot kuluprofiilist suurem. Koos 2020. aasta eelarve vastuvõtmisel selle eelarveartikli puhul arvesse võetud 150 miljoni euro suuruse sihtotstarbelise tuluga vastab eelarve täitmise struktuur laias laastus varasemale profiilile.

Eelarveartikli 05 02 09 „Viinamarjakasvatussaadused“ puhul võetakse kulude profiilis juba arvesse, et kulud on koondunud eelarveaasta lõppu. Seni deklareeritud kulud on 150 miljonit eurot profiilist väiksemad. Lahknevust peetakse ajutiseks ja eeldatakse, et lõplikud kulud on lähedased eelarves ette nähtud summale, kuigi COVID-19 pandeemiale reageerimiseks ette nähtud paindlikkusmeetmete tegelik kasutuselevõtt on endiselt ebakindel .

Eelarveartikli 05 02 18 „Koolikavad“ rakendamine oli 2020. aasta augusti lõpus ligikaudu 34 miljonit eurot profiilist maha jäänud. Lõplikud kulud peaksid eelarveaasta lõpuks jääma mõnevõrra allapoole eelarves ette nähtud summast, kajastades eelkõige COVID-19 pandeemiast tulenevaid praktilisi tagajärgi kõnealuse kava rakendamisele.